钦定古今图书集成/明伦汇编/宫闱典/第119卷 > 《外戚恩泽侯表叙》汉·书
## 钦定古今图书集成/明伦汇编/宫闱典/第119卷 > 《外戚恩泽侯表叙》汉·书

自古受命及中兴之君，必兴灭继绝，修废举逸，然后
天下归仁，四方之政行焉。《传》称“武王克殷，追存贤圣，
至乎不及下车。”世代虽殊，其揆一也。高帝拨乱诛暴，
庶事草创，日不暇给，然犹修祀六国，求聘四皓，过魏
则宠无忌之墓，适赵则封乐毅之后。及其行赏而授
位也，爵以功为先后，官用能为次序，后嗣共己遵业，
旧臣继踵居位。至乎孝武，元功宿将略尽。会上亦兴
文学，进拔幽隐，公孙弘自海濒而登宰相，于是宠以
列侯之爵，又畴咨前代，询问耆老。初得周后，复加爵
邑，自是之后，宰相毕侯矣。元成之间，晚得殷世，以备
宾位。汉兴，外戚与定天下，侯者二人。故《誓》曰：“非刘氏不王。若有无功，非上所置而侯者，天”下共诛之。是以
高后欲王诸吕，王陵廷争；孝景将侯王氏，修侯犯色，
卒用废黜。是后薄昭、窦婴、上官、卫、霍之侯，以功受爵。
其馀后父据《春秋》褒纪之义，帝舅缘《大雅》申伯之意，
寖广博矣。